UBERA ARANZETA (EH Bildu, 2017-06-22):
Egun on denoi.
PPk hitzarmenaren aurka joateko erabili dituen argudioak ez ditugu konpartitzen eta horregatik gure ezezkoa eman dugu, baina ez dugu ezkutatuko gure kezkak ez ditugunik hainbat arrazoi baditugu hitzarmen honen aurrean kezka sortarazten digutenak, eta batzuk aipatuko ditut.
Bat. Izenburua bera. Sistema publikoa eta zergari buruzko unitate didaktikoa izan beharrean, ekonomia eta zergei buruzkoa da. Ekonomiaren ildoaren arabera, iruditzen zaigu kezkagarria bilakatu daitekeela baldin eta lan merkearen, eskulan merkearen filosofia zabaltzera bideratzen baldin bada bertan erakutsiko diren oinarriak eta edukiak, heziketa integrala bigarren plano batetara pasatuz.
Beste kezka bat sortarazten digu unitate didaktikoa ezartzeko zerbitzuen kontratazioa aurreikusten da, externalizazioa aurreikusten da, irakasle prestatuak ditugunean eta hezkuntza sisteman bertan dauden irakasleak trebatu daitezkeenean, zeren segun zein enpresetara bideratzen den unitate didaktiko horien ezarpena, kezka iturri bilaka daiteke, baldin eta orain arte gertatu dena ikusten baldin badugu, bankuen esku uzten baldin bada unitate didaktiko horien ezarpena.
Eta hor adibideak baditugu. Eta hor edukiak distortsionatuak gera daitezke.
Kezka sortzen digu ere aldundiak aukera daukate edukiak egokitzeko, eta klaro, hor ere beste distortsio bat sor daiteke, alboratua izan daiteke belaunaldien arteko elkartasuna, iruzurraren aurkako borroka nondik nora bideratzen den, zerbitzu publikoak bermatzearen garrantzia, abar eta abar.
Eta bestetik, kezka sortarazten digu ere gaur egungo aldundien politika fiskalak unitate didaktiko horren aurkezpenean adierazitakoaren baloretatik pixkatxo bat urruti geratzen direlako.
Baina tira, konfiantza boto bat emango dugu eta jarraipen estua egingo dugu, ba zein edukirekin, zein helbururekin, nola ezartzen den unitate didaktikoa hau, izan ere ez dugulako aurrez aukerarik izan hitzarmen honi ekarpenak egiteko eta hitzarmen hau osatzeko, gabeziak konpontzeko.
Konfiantza boto bat emango dugu, Azpiazu jauna, zuk zerorrek, Elena Francoren hitz berberekin aurkeztu zenuelako unitate didaktiko honen ezarpena, hitz berberekin aurkeztu zenuelako herritarren kontzientzia fiskal kolektiboa indartzea xede duen hitzarmena eta, teorian behintzat, filosofia berberetik doalako hitzarmen hau eta unitate didaktiko hau.
Beraz, ala bada, zoriondu nahi zaituztet eta ongi etorria eman, eskerrik asko lekukoa hartzeagatik, guretzat hain funtsezkoa den lan ildoa konpartitzeagatik, nahiz eta oraindik ere politika fiskaletan kontrako norabidean ari zarete, baina ez dugu zalantzarik laster ere gure norabidera etorriko zaretela, baina mesedez egizue ahalik eta azkarren, sistema publikoarentzat eta herritarrentzat berandu baino lehen.
Egia da aukera oso polita daukagula pentsaera bat ereiteko, kultura bat ereiteko, korrespontsabilitatearen kultura, kolektiboaren nortasuna lantzea, gardentasunaren kultura, justizia soziala, kohesio soziala, elkartasuna.
Ea ulertzen dugun guztiontzat ona denak, guztioi eta bakoitzari mesede egiten digula, beharrezkoa dela politika fiskal zehatz bat guztiok garraio publikoa izateko, kalitatezko ikastetxeak izateko, osasun zentroak izateko, etxez etxeko laguntza izateko; hau da, sistema publikoa beharrezkoa da guztion eskubideak bermatzeko eta guztiok babes sistema bat izan dezagun, baina horren oinarria politika fiskala da.
Eta bukatzeko, bukatzeko hausnarketa bat eta proposamen bat.
Hausnarketa. Gizartearen arazo guztiak eskolak ezin ditu konpondu. Eskolak ezin du gizartearen arazo guztien pisua eraman. Hausnarketa hor uzten dut.
Eta proposamena. Iragartzen dut proposamen bat egingo dugula, noski borobilduta eta osatuta, kontzientziazio fiskal hau, unitate didaktiko hau unibertsitatera ere zabaltzeko.
Bai, iruditzen zaigulako inportantea dela eta funtsezkoa dela kolektiboaren kultura, justizia sozialaren kultura, belaunaldien arteko elkartasunaren kultura, sistema publikoaren garrantziaz jendea hezitzea eta jendea konturatzea.
Eta beste gauza bat inportantea. Askotan hitz potoloak erabiltzen dira politika fiskaletan, errenta aitorpena egiterakoan... Ea ere hasten garen beste termino batzuk momentu guztiak ulertzeko modukoak erabiltzen jende guztiak benetan jakin dezan zer den politika fiskala eta ondo ulertu dezan oinarrian dagoena.
Besterik ez.